ทาร์เก็ตฟันด์เนื้อหอม
ยูโอบีขายพันล้านวันเดียวเกลี้ยง ออกเพิ่มทันทีเป้ากำไร7%ใน1ปี
19 พ.ย. 2555

ยูโอบีขายพันล้านวันเดียวเกลี้ยง ออกเพิ่มทันทีเป้ากำไร7%ใน1ปี
นักลงทุนแห่ลงทุนทาร์เก็ตฟันด์ช้อนซื้อหุ้นไทย บลจ.ยูโอบี ปลื้มเปิดขายวันเดียวจองล้น 1,000 ล้านบาท ออกกองใหม่ขายอีก 1,000 ล้านบาท มั่นใจปีหน้าบริษัทจดทะเบียนกำไร 18-19%
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า หลังจากบริษัทเปิดขายกองทุนเปิด ยูโอบี ซุปเปอร์ สไตรค์ 9 ซึ่งมีนโยบายลงทุนตลาดหุ้นไทย โดยตั้งเป้าหมายสร้างผลตอบแทน 7% ภายในเวลา 1 ปี กำหนดเปิดขายระหว่างวันที่ 16-20 พ.ย.นั้น ปรากฏว่า ได้รับความสนใจจากนักลงทุนอย่างมากจนกระทั่งเต็มมูลค่าโครงการ 1,000 ล้านบาท ตั้งแต่วันแรกที่เปิดขาย
“แสดงให้เห็นว่านักลงทุนไทยมีความมั่นใจในศักยภาพของตลาดหุ้นไทยและมีมุมมองที่ดีต่อการเติบโตของเศรษฐกิจไทย” นายวนา กล่าว
นายวนา ยังกล่าวอีกว่า เพื่อรองรับความต้องการลงทุนที่ยังมีเข้ามาเพิ่มเติม บลจ.ยูโอบี จึงเปิดขายกองทุนเปิด ยูโอบี ซุปเปอร์ สไตรค์ 9 ซึ่งมีนโยบายลงทุนตลาดหุ้นไทยและตั้งเป้าหมายกำไร 7% ภายในเวลา 1 ปี เช่นเดิม โดยจะเปิดขายเพียง 2 วันเท่านั้น คือ วันที่ 19-20 พ.ย.นี้
นอกจากนี้ บลจ.ยูโอบี ยังระบุว่า ในปี 2556 ตลาดหุ้นไทยมีปัจจัยสนับสนุนหลายประการ โดยคาดว่าดัชนีตลาดหลักทรัพย์ฯ ในปี 2556 จะอยู่ที่ 1,400 จุด โดยอัตราราคาต่อกำไรต่อหุ้น หรือ พี/อี เท่ากับ 12.76 เท่า ซึ่งถือว่าใกล้เคียงกับค่าเฉลี่ยย้อนหลัง 5 ปี
“กำไรบริษัทจดทะเบียนในตลาดหุ้นไทยจะยังคงเติบโตได้ประมาณ 18-19% ในปี 2556 ซึ่งถือเป็นหนึ่งในตลาดหุ้นที่กำไรมีแนวโน้มเติบโตสูงสุดในเอเชียและกลุ่มประเทศเกิดใหม่” บลจ.ยูโอบี คาด 
บลจ.ยูโอบี ยังเชื่อว่า ตลาดหุ้นไทยยังได้รับความสนใจจากนักลงทุนต่างชาติ เนื่องจากมีศักยภาพการเติบโตของกำไรที่ดีและมีอัตราการจ่ายเงินปันผลสูง อีกทั้งระดับราคาในปัจจุบันถือว่ายังน่าสนใจเมื่อเทียบกับตลาดในภูมิภาค
โดยมาตรการผ่อนคลายการเงินทั่วโลกและการคงดอกเบี้ยในระดับต่ำจะเป็นตัวสนับสนุนการลงทุนในสินทรัพย์เสี่ยง เช่น หุ้น ได้เป็นอย่างดี รวมทั้งประเทศไทย ที่ธนาคารแห่งประเทศไทยยังคงมาตรการผ่อนคลายทางการเงิน โดยลดดอกเบี้ยเพื่อกระตุ้นเศรษฐกิจ และมีแนวโน้มที่ดอกเบี้ยนโยบายจะทรงตัวในระดับนี้หรือลดต่ำกว่านี้ในปี 2556
นอกจากนี้ บลจ.ยูโอบี ยังประเมินอีกว่า เศรษฐกิจไทยยังคงมีแนวโน้มเติบโตได้ดีในปี 2556 โดยภาคการผลิตและการบริโภคภายในประเทศหลังเหตุการณ์น้ำท่วมและการลงทุนจากภาครัฐจะเป็นปัจจัยสนับสนุนหลักในการเติบโตทางเศรษฐกิจ ขณะที่อัตราเงินเฟ้อยังอยู่ในกรอบที่ควบคุมได้ประมาณ 3.5-4%